KOMISJONI ARUANNE NÕUKOGULE JA EUROOPA PARLAMENDILE Komisjoni 32. aastaaruanne nõukogule ja Euroopa Parlamendile ELi dumpingu- ja subsiidiumivastase ning kaitsemeetmetealase tegevuse kohta (2013) /* COM/2015/043 final */





KOMISJONI ARUANNE NÕUKOGULE JA EUROOPA PARLAMENDILE Komisjoni 32. aastaaruanne nõukogule ja Euroopa Parlamendile ELi dumpingu- ja subsiidiumivastase ning kaitsemeetmetealase tegevuse kohta (2013) Sissejuhatus Käesolevas aruandes kirjeldatakse Euroopa Liidu dumpingu- ja subsiidiumivastast ning kaitsemeetmetealast tegevust 2013. aastal. Selles lühiaruandes esitatakse ülevaade 2013. aasta olulisematest sündmustest ning, nagu ka eelmistel aastatel, täiendab seda üksikasjalikum komisjoni talituste töödokument koos üksikasjalike lisadega. Selleks et põhjalikku teavet oleks lihtsam leida, on aruandel ja sellele lisatud töödokumendil sama üldine ülesehitus, sealhulgas samad osade pealkirjad. Aruanne ja komisjoni talituste täielik töödokument on ka üldsusele kättesaadavad aadressil: http://ec.europa.eu/trade/issues/respectrules/anti_dumping/legis/index_en.htm . 1. Õigusaktide ülevaade Dumpingu- ja subsiidiumidevastased ning kaitsemeetmetega seotud uurimised viiakse läbi nõukogu algmääruste kohaselt. Ülevaade kehtivatest õigusaktidest on esitatud komisjoni talituste töödokumendis. Dumpingu- ja subsiidiumivastastele algtekstidele viidatakse edaspidi kui algmäärus(t)ele. 2. Põhimõisted Töödokumendi 2. jaotises on esitatud ülevaade kaubanduse kaitsemeetmetega seotud uurimistes kasutatavast terminoloogiast ja töökorrast. 3. Kaubanduse kaitsemeetmete moderniseerimine 2013. aastal tehti olulisi edusamme käimasoleva moderniseerimisprojektiga, mille raames võttis komisjon 2013. aasta aprillis vastu nelja teemat käsitleva seadusandliku ettepaneku, teatise ja suuniste eelnõu. Komisjon käivitas 2011. aasta oktoobris kaubanduse kaitsemeetmete moderniseerimise. Viimasel aastakümnel on üleilmne kaubanduskeskkond märkimisväärselt muutunud, kuid Euroopa Liidus kehtivaid kaubanduse kaitsemeetmete eeskirju ei ole pärast Uruguay vooru lõpuleviimist 20 aastat tagasi märkimisväärselt muudetud. Seetõttu leiti, et kaubanduse kaitsemeetmed tuleb viia praeguste vajadustega kooskõlla. Käimasoleva moderniseerimise eesmärk on tõhustada ELi kehtivaid kaubanduse kaitsemeetmeid kõigi asjaomaste sidusrühmade huvides. Keskendutakse sellistele reaalsetele probleemidele praktiliste lahenduste leidmisele, mis liidu tootjatel, importijatel, kauplejatel jne meetmeid kasutades tekivad. Eesmärk on muuta süsteem tõhusamaks ning meetmed tulemuslikumaks, jättes selle aluspõhimõtted ning tasakaalu siiski samaks. Pärast seda, kui komisjon oli 2013. aasta aprillis seadusandliku ettepaneku vastu võtnud, esitati see nõukogule ja Euroopa Parlamendile ning selle puhul järgitakse seadusandlikku tavamenetlust. 4. Üleriigiline turumajanduslik staatus Dumpinguvastaste uurimiste seisukohast võib pidada riiki turumajanduslikuks, kui ta vastab käesolevale aruandele lisatud töödokumendis üksikasjalikult kirjeldatud viiele kriteeriumile. Kuus riiki on taotlenud üleriigilise turumajandusliku staatuse saamist: Hiina, Vietnam, Armeenia, Kasahstan, Mongoolia ja Valgevene. Mongoolia ja Vietnam esitasid 2013. aastal oma taotluste põhjendamiseks lisateavet, mis võimaldas komisjoni talitustel jätkata nende majanduse hinnangu ajakohastamist. Ajakohastatud hindamisaruanne edastati Vietnami ametiasutustele 2013. aastal. 2012. aasta novembris toimunud töörühma kohtumise tulemustel ja pärast seda laekunud teabel põhinev aruanne valmis 2013. aasta mais. Aruandes kinnitati varasemat hinnangut, et esimene kriteerium on täidetud, kuid ülejäänud nelja kriteeriumi puhul on edusammud küll märkimisväärsed, ent turumajandusliku staatuse andmiseks siiski ebapiisavad. Vietnami ametiasutused esitasid 2014. aasta alguses ajakohastatud lisateavet. Arutelusid Mongoolia ametiasutustega jätkati 2013. aastal, mis võimaldas komisjoni talitustel valmistada ette ajakohastatud hinnangu (ühe kriteeriumi täitmise kinnitamine), mis edastati Mongoolia ametiasutustele 2014. aasta alguses. Hiinaga ei ole turumajanduslikku staatust käsitlevaid arutelusid 2013. aastal ei toimunud. Komisjon on jätkuvalt nõus arutama edusamme, mis Hiina on turumajandusliku staatuse saavutamisel teinud, ning loodab, et Hiina ametiasutused jätkavad osalemist ning esitavad komisjoni turumajandusliku staatuse analüüsi jaoks vajaliku teabe. 2010. aastal saadeti Kasahstani ja Armeenia vastavatele ametiasutustele küsimused nende tehtud edusammude kohta riikide turumajandusliku staatuse saavutamisel. Siiski ei olnud kumbki riik komisjonile 2013. aasta lõpuks uut teavet veel saatnud. 2014. aasta esimesel poolel esitasid mõlemad riigid teavet, et hõlbustada oma turumajandusliku staatuse hinnangu ajakohastamist. Valgevene puhul on kõnealuse toimikuga seotud töö 2010. aastast saadik peatatud riigi poliitilise olukorra tõttu. 5. Teabe- ja kommunikatsioonitegevus / kahepoolsed kontaktid 5.1. Väikesed ja keskmise suurusega ettevõtjad (VKEd) Arvestades VKEde väiksust, piiratud ressursse ja killustatust, võib nende osalemine kaubanduse kaitsemeetmetega seotud uurimistes olla mõnevõrra keeruline. Selleks, et aidata VKEdel kaubanduse kaitsemeetmetega seotud uurimiste keerukusega toime tulla, loodi VKEde kasutajatugi. Kasutajatoele esitati 2013. aastal palju teabetaotlusi, mis ka kiiresti rahuldati. Küsimused varieerusid juhtumipõhistest päringutest üldisemate kaubanduse kaitsemeetmete teemadeni ja käsitlesid nii menetluste korra kui ka sisuga seotud aspekte. Kaubanduse kaitsemeetmete veebisaidil rõhutatakse ka eraldi VKEde rolli kaubanduse kaitsemeetmetega seotud menetlustes ning pakutakse praktilist nõu ja abi. 5.2. Kahepoolsed kontaktid tootmisharu ja kolmandate riikidega ning teabeüritused Olulise osa kaubanduse kaitsemeetmete talituse tööst moodustab ELi kaubanduse kaitsetegevust käsitlevate õigusaktide ja tavade selgitamine. 2013. aastal oli palju kahepoolseid kontakte mitme kolmanda riigiga, et arutada mitmesuguseid kaubanduse kaitsemeetmetega seotud küsimusi. Nende riikide hulka kuulusid Hiina, Korea, Maroko, Mehhiko, Filipiinid, Tai, Vietnam ja Malaisia. . 2013. aastal toimus ka mitu kohtumist Euroopa tähtsamate sidusrühmade liitude ja äriühingutega, sealhulgas ühendusega Business Europe ja organisatsiooniga Eurocommerce. Käimasolev moderniseerimisprojekt oli nendel koosolekutel olulisel kohal. 6. Ärakuulamise eest vastutav ametnik Ärakuulamise eest vastutava ametniku peamine ülesanne on tagada huvitatud isikute kaitseõigus ning seega aidata kaasa sellele, et kaubandusega seotud menetlustes oleks tagatud eeskirjade täitmine objektiivsel ja läbipaistval viisil. Teatavad põhieeskirjad on sätestatud Euroopa Liidu põhiõiguste hartas, samas kui konkreetsemad eeskirjad, mida kohaldatakse kaubandusega seotud menetlustesse kaasatud isikute suhtes, on esitatud algmäärustes, milles käsitletakse kaubanduse kaitsevahendite eri liike, nagu näiteks dumpinguvastased meetmed, tasakaalustav tollimaks, kaitsemeetmete määrused, või kaubandustõkete määruses. Alates 2012. aasta veebruarist on kaubanduse peadirektoraadis töötava ärakuulamise eest vastutava ametniku ülesanded ja volitused sätestatud Euroopa Komisjoni presidendi otsuses ärakuulamise eest vastutava ametniku tööülesannete ja pädevuse kohta teatavates kaubandusmenetlustes. See toetab komisjoni kindlat soovi tagada kaubandusega seotud menetluste nõuetekohane läbiviimine ja tugevdada ärakuulamise eest vastutava ametniku erapooletust. Ärakuulamise eest vastutava ametniku ametikoht kuulub kaubanduspoliitika eest vastutava voliniku haldusalasse. Siiski on ta oma ülesannete täitmisel sõltumatu ning ei võta oma ülesannete täitmisel vastu juhiseid. 2013. aastal laekus ametniku sekkumiseks 159 taotlust, millest 30 käsitles kaubanduse kaitsemenetlusi. Kokkuvõttes toimus 42 ärakuulamist 188 huvitatud isikuga, millest seitse olid mitme poolega ärakuulamised, kus osales kokku 151 sarnaste huvidega huvitatud isikut, ning üks vastaspoolte ärakuulamine, kus osales kolm vastandlike huvidega isikut. Sekkumisi taotlesid kolmandate riikide eksportivad tootjad, ELi tootmisharu, samuti kasutajad ja importijad või nende ühendused. Kuigi sekkumistes keskenduti menetlusõigustele, mõjutasid need mõnel juhul ka menetluse sisulist tulemust või aitasid kaasa tegevuspõhimõtte muutmisele. Põhilised küsimused, mis ärakuulamise eest vastutavale ametnikule 2013. aastal esitati, võib jagada kolme rühma: i) õigus saada teavet, ii) õigus pääseda ligi toimikutele ja iii) eriarvamus otsuste, tulemuste ja järelduste suhtes. 7. Ülevaade Dumpingu- ja subsiidiumidevastastest ning kaitsemeetmetega seotud uurimistest ja meetmetest 7.1. Üldsätted ELis kehtis 2013. aasta lõpuks 86 dumpinguvastast meedet ja 12 subsiidiumidevastast meedet. Aastal 2013 mõjutasid dumpingu- ja subsiidiumidevastased meetmed 0,29 % ELi koguimpordist. Allpool nimetatud teemasid on üksikasjalikumalt käsitletud käesolevale aruandele lisatud komisjoni talituste töödokumendis. Viited komisjoni talituste töödokumendi lisadele on esitatud pealkirjades. 7.2. Uued uurimismenetlused (vt lisad A–E ja lisa N) Aastal 2013 algatati 9 uut uurimist. Kuues menetluses kehtestati ajutised tollimaksud. 15 juhtumi puhul kehtestati lõplik tollimaks. 11 uurimise tulemusel meetmeid ei kehtestatud. 7.3. Läbivaatamisega seotud uurimised Läbivaatamisega seotud uurimised moodustavad jätkuvalt suurema osa kaubanduse kaitsemeetmete eest vastutavate talituste tööst. Komisjoni talituste töödokumendi tabelis 2 on esitatud statistiline teave aastate 2009-2013 kohta. 7.3.1. Aegumise läbivaatamised (vt lisa F) Algmääruste artikli 11 lõikes 2 ja artiklis 18 on sätestatud meetmete aegumine viie aasta möödudes, välja arvatud juhul, kui aegumise läbivaatamise käigus selgub, et meetmed tuleks säilitada algkujul. 2013. aastal aegus 6 meedet automaatselt pärast nende viieaastast kehtivusaega. 2013. aastal algatati 17 aegumise läbivaatamisega seotud uurimist. Viis aegumise läbivaatamisega seotud uurimist lõpetati tollimaksu kehtestamisega veel viieks aastaks. Kaheksa aegumise läbivaatamist lõpetati meetmete lõpetamisega. 7.3.2. Vahepealsed läbivaatamised (vt lisa G) Algmääruste artikli 11 lõikes 3 ja artiklis 19 on sätestatud meetmete läbivaatamine nende kehtivuse ajal. Läbivaatamine võib piirduda dumpingu/subsideerimise või tekitatud kahju küsimustega. 2013. aastal algatati kokku 10 vahepealset läbivaatamist. Kolme vahepealse läbivaatamise tulemusena otsustati tollimaks kinnitada või seda muuta. Kolm vahepealset läbivaatamist lõppes meetmete lõpetamisega. 7.3.3. Muud vahepealsed läbivaatamised (vt lisa H) Aastal 2013 algatati neli muud vahepealset läbivaatamist, mis ei kuulunud algmääruste artikli 11 lõike 3 ega artikli 19 reguleerimisalasse. ja lõpetati kolm sellist läbivaatamist. 7.3.4. Uut eksportijat käsitlevad läbivaatamised (vt lisa I) Algmääruste artikli 11 lõikes 4 ja artiklis 20 on sätestatud vastavalt uut eksportijat käsitlev läbivaatamine ja kiirendatud korras läbivaatamine individuaalse dumpingumarginaali või individuaalse tasakaalustava tollimaksu kehtestamiseks asjaomases ekspordiriigis asuvatele uutele eksportijatele, kes ei eksportinud toodet uurimisperioodi jooksul. Sellistel eksportijatel tuleb tõendada, et nad on tegelikud uued eksportijad ja alustasid ELi eksportimist pärast uurimisperioodi. Sellisel juhul saab nende puhul arvutada individuaalse tollimaksu, mis on üleriigilisest tollimaksust tavaliselt madalam. 2013. aastal algatati kaks uut eksportijat käsitlevat läbivaatamist, üks selline läbivaatamine lõpetati. 7.3.5. Absorbtsiooni käsitlevad uurimismenetlused (vt lisa J) Kui on piisavalt teavet, mis kinnitab, et pärast esialgset uurimisperioodi ja enne või pärast meetmete kehtestamist on ekspordihinnad langenud või ELi imporditud toote edasimüügihinnad või hilisemad müügihinnad ei ole muutunud või on muutunud ebapiisavalt, võib algatada absorbtsiooni käsitleva uurimise, et kontrollida, kas meede on mõjutanud eespool nimetatud hindu. Dumpingumarginaale võib uuesti arvutada ja tollimaksu võib suurendada, et võtta arvesse selliseid madalamaid ekspordihindu. Absorbtsiooni käsitlevate läbivaatamiste võimalus on sätestatud algmääruste artiklis 12 ja artikli 19 lõikes 3. Aastal 2013 ei algatatud ega lõpetatud ühtegi absorbtsiooni käsitlevat läbivaatamist. 7.3.6. Kõrvalehoidmisega seotud uurimismenetlused (vt lisa K) Algmääruste artiklites 13 ja 23 on sätestatud uurimismenetluse taasalustamise võimalus juhul, kui on esitatud tõendid meetmetest kõrvalehoidmise kohta. Aastal 2013 algatati kolm sellist uurimist. 12 meetmetest kõrvalhoidmist käsitlevat uurimist lõpetati meetmete pikendamisega ja kolm lõpetati meetmeid pikendamata. 7.4. Kaitsemeetmetega seotud uurimised (vt lisa L) 2013. aastal ei toimunud ELis ühtegi kaitsemeetmetega seotud uurimist. 8. Dumpingu- ja subsiidiumivastaste meetmete jõustamine 8.1. Järelmeetmed Kehtivate meetmete järelmeetmete puhul keskenduti neljale põhivaldkonnale: 1) pettuste ennetamine; 2) kaubavoogude ja turuarengu jälgimine; 3) tõhususe parandamine asjakohaste meetmetega ning 4) eeskirjade eiramisele reageerimine. Need meetmed võimaldasid kaubanduse kaitsemeetmete eest vastutaval talitustel tagada koostöös liikmesriikidega kaubanduse kaitsemeetmete nõuetekohane täitmine Euroopa Liidus. 8.2. Kohustuste jälgimine (vt lisad M ja Q) Kohustuste jälgimine on jõustamistoimingute osa, kuna kohustused on dumpingu- ja subsiidiumidevastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulik mõju. 2013. aasta alguses kehtis 15 äriühingute poolt võetud kohustust. 2013. aasta jooksul toimusid kohustuste osas järgmised muudatused. Kahe äriühingu kohustused tühistati, sest tehti kindlaks, et on toimunud rikkumised. Päikesepaneele käsitleva menetluse puhul kiideti heaks 121 äriühingu/kontserni võetud kohustused. See tähendab, et 2013. aasta lõpus oli kokku 134 kehtivat kohustust. 9. Tollimaksude tagastamine Algmääruste artikli 11 lõike 8 ja artikli 21 lõike 1 alusel on importijatel lubatud taotleda asjakohaste kogutud tollimaksude tagastamist, kui tõendatakse, et see dumpingu-/subsiidiumimarginaal on kõrvaldatud või alandatud kehtivast tollimaksust madalamale tasemele. 2013. aasta jooksul esitati 28 uut tollimaksu tagastamise taotlust. 2013. aasta lõpus oli pooleli 13 uurimist, mis hõlmasid 36 taotlust. 2013. aastal võeti vastu 25 komisjoni otsust: viies otsuses nähti ette täielik tollimaksude tagastamine, kaheksateistkümnes otsuses osaline tagastamine ja kahe otsusega lükati tagastamistaotlused tagasi. Üks taotlus võeti tagasi. 10. Kohtulik kontroll: Kohtulik kontroll: Euroopa Kohtu/Üldkohtu otsused (vt lisa S) 2013. aastal tegid Üldkohus ja Euroopa Kohus 28 otsust dumpingu- või subsiidiumivastaste meetmete valdkonnas. Neli Euroopa Kohtu otsust käsitles Üldkohtu otsuste apellatsioonikaebusi. Aastal 2013 esitati 33 uut hagi, neist 23 Üldkohtule ja 10 Euroopa Kohtule. Loetelu Üldkohtule ja Euroopa Kohtule esitatud dumpingu- ja subsiidiumidevastastest hagidest, mis olid 2013. aasta lõpu seisuga menetluses, on esitatud komisjoni talituste töödokumendi lisas S. 11. Tegevus Maailma Kaubandusorganisatsiooni (WTO) raames 11.1. Vaidluste lahendamine dumpingu- ja subsiidiumidevastaste ning kaitsemeetmete valdkonnas WTO on sätestanud range korra WTO lepingute kohaldamisega seotud vaidluste lahendamiseks WTO liikmete vahel. 2013. aastal moodustati WTO vaekogu, milleks esitas taotluse WTO-le Indoneesia seoses rasvalkoholide impordi suhtes kehtestatud Euroopa Liidu dumpinguvastaste meetmete ning kõnealuseid meetmeid käsitlevate teatavate aspektidega. 2013. aastal taotles ka Hiina konsultatsioone Euroopa Liiduga seoses nõuetele vastavuse menetlusega, mis toimus pärast WTO vaidluste lahendamise menetlust, mis käsitles ELi lõplikke dumpinguvastaseid meetmeid Hiina Rahvavabariigist pärit teatavate rauast või terasest kinnitusdetailide suhtes. 2013. aasta detsembris taotles Euroopa Liiduga konsultatsioone Argentina seoses biodiisli suhtes kehtestatud dumpinguvastaste meetmetega ning samuti 2013. aasta septembris taotles Euroopa Liiduga konsultatsioone Venemaa seoses ELi kasutatava kulude kohandamise metoodikaga dumpingumarginaalide arvutamiseks dumpinguvastastes uurimistes ja läbivaatamistes, milles käsitletakse muu hulgas Venemaalt pärit importi. 11.2. Muu tegevus WTO raames Kuigi eeskirjadega tegelev läbirääkimiste rühm 2013. aastal kokku ei tulnud, pidas tehniline rühm (läbirääkimisrühma allrühm) aasta jooksul kaks koosolekut. Rühm arutas dumpinguvastaste uurimiste läbiviimise praktiliste aspektidega seotud küsimusi. Paralleelselt nimetatud tegevusega jätkus komisjoni talituste osalemine dumpinguvastaste, subsiidiumide, tasakaalustamise ja kaitsemeetmete komiteede igapäevases töös. Komiteed korraldasid kaks tavakohtumist, et vaadata läbi teatised, sealhulgas ELi 2013. aasta uus ja täielik subsiidiume käsitlev teatis. Lisaks sellele kohtus 2013. aasta jooksul mitmel korral mitteametlik dumpinguvastane tehniline rühm. 12. Järeldused Käsitletud ja lõpule viidud uurimiste arv oli 2013. aastal kooskõlas varasemate aastate keskmisega, mõni näitaja oli üle keskmise. Kõnesolevat aastat iseloomustab see, et võrreldes varasemate aastatega tegeldi uute uurimiste asemel rohkem läbivaatamisega seotud uurimistega. Kuna protsessi aluseks on kaebused, peegeldab see aasta jooksul laekunud nõuetekohaselt põhjendatud kaebuste (läbivaatamised või uued juhtumid) liiki ja arvu. Nagu eelmistel aastatelgi, keskendus tegevus dumpingu- ja subsiidiumidevastastele meetmetele ega hõlmanud kaitsemeetmeid. Kaubanduse kaitsemeetmete moderniseerimine käivitati 2011. aasta sügisel. 2013. aasta aprillis võttis komisjon vastu moderniseerimispaketi, mis hõlmas komisjoni teatist, seadusandlikku ettepanekut ja suuniste eelnõu uurimiste teatavate aspektide kohta. Euroopa parlamendis ja nõukogus toimub seadusandlik tavamenetlus. Samuti jätkasid kaubanduse kaitsemeetmete eest vastutavad talitused oma teavitamisülesande täitmist, korraldades seminare kolmandate riikide ametnikele ja pidades kahepoolseid kohtumisi tootmisharuga.